CELEX: 62008CN0188
Language: hu
Date: 2008-05-06 00:00:00
Title: C-188/08. sz. ügy: 2008. május 6-án benyújtott kereset – Az Európai Közösségek Bizottsága kontra Írország

2.8.2008   
            
            
               HU
            
            
               Az Európai Unió Hivatalos Lapja
            
            
               C 197/7
            
         2008. május 6-án benyújtott kereset – Az Európai Közösségek Bizottsága kontra Írország
   (C-188/08. sz. ügy)
   (2008/C 197/11)
   Az eljárás nyelve: angol
   Felek
   
      Felperes: az Európai Közösségek Bizottsága (képviselők: S. Pardo Quintillán és D. Lawunmi meghatalmazottak)
   
      Alperes: Írország
   Kereseti kérelmek
   
               —
            
            
               A Bíróság állapítsa meg, hogy Írország – mivel a szennyvízülepítő aknákon vagy más egyedi kezelőrendszereken keresztül vidéken kibocsátott háztartási szennyvízre az 1991. március 18-i 91/156/EGK tanácsi irányelvvel (1) módosított, a hulladékokról szóló, 1975. július 15-i 75/442/EGK tanácsi irányelv (2) 2. cikke (1) bekezdésének b) pontja értelmében nem terjed ki semmilyen más közösségi vagy nemzeti jogi szabályozás hatálya – az említett háztartási szennyvíz vonatkozásában [nem ültette át] a belső jogába teljes mértékben és megfelelő módon az említett irányelv 4., 7., 8., 9., 10., 11., 12., 13. és 14. cikkében és az Európai Közösséget létrehozó szerződésben foglalt követelményeket; és
            
         
               —
            
            
               kötelezze Írországot a költségek viselésére.
            
         Jogalapok és fontosabb érvek
   A Bizottság álláspontja szerint Írországban nincs sem olyan belső jogi, sem pedig közösségi jogi szabályozás, amely előírná a nagyobb agglomerációkon kívül szennyvízülepítő aknákon vagy más egyedi kezelőrendszereken keresztül kibocsátott háztartási szennyvíznek az irányelv szerinti kezelését.
   Írország egyéb szabályozás hiányában az ilyen szennyvíz tekintetében köteles az irányelvben foglalt követelmények átültetésére és alkalmazására. Írország azonban nem ültette át ezeket a követelményeket, és ezt nem is állítja. Írország ezenfelül a gyakorlatban sem felelt meg ezeknek a követelményeknek. Írország különösen nem teljesítette a kérdéses szennyvizek vonatkozásában a következőket:
   
               —
            
            
               nem ültette át az irányelv 4. cikkének rendelkezéseit. A 4. cikk átültetése azért fontos, mert e cikk előírja azokat a környezetvédelmi célokat, amelyeket az irányelvben foglalt egyéb követelmények tekintetében kell követni és tiszteletben tartani. A Bizottság álláspontja szerint Írország a 4. cikknek a gyakorlatban sem felel meg a Lough Leane vízgyűjtő terület vonatkozásában, amelyet a Bizottság által a szennyvízülepítő aknák megfelelő ellenőrzésének elmulasztásából következő környezeti károkra vonatkozóan előterjesztett bizonyítékok is alátámasztanak.
            
         
               —
            
            
               nem ültette át az irányelv 7. cikkének a rendelkezéseit. A 7. cikk azért fontos, mert többek között előírja a környezet károk megelőzése érdekében a hulladékok megfelelő területen való lerakására vonatkozó intézkedéseknek a területi alapú előzetes tervezését. Az irányelv 7. cikke átültetésének az elmulasztásán felül Írország a szennyvízülepítő aknák és más egyedi kezelőrendszerek vonatkozásában, a gyakorlatban elmulasztotta azoknak a terveknek a bevezetését, amelyek kielégítik a 7. cikk követelményeit.
            
         
               —
            
            
               nem ültette át az irányelv 8. cikkének a rendelkezéseit. A 8. cikk azért fontos, mert előírja, hogy a hulladék lerakásának az irányelv 8. cikke szerint kell történnie. Írország a gyakorlatban sem felel meg a 8. cikknek, mivel nem biztosítja a háztartási szennyvíznek az irányelv szerinti kibocsátását.
            
         
               —
            
            
               nem ültette át az irányelv 9. cikkének a rendelkezéseit. A 9. cikk azért fontos, mert a hulladéklerakási műveleteket formális előzetes engedélyhez és környezeti biztosítékokhoz köti Az Írország által a gyakorlatban a szennyvízülepítő aknák és más egyedi kezelőrendszerek vonatkozásában alkalmazott ilyen ellenőrzések nem egyenértékűek, és ezért a gyakorlatban Írország nem felel meg a 9. cikknek.
            
         
               —
            
            
               nem ültette át az irányelv 10. cikkének a rendelkezéseit. A Bizottság álláspontja szerint a szennyvizek szennyvízülepítő aknán vagy más egyedi kezelőrendszeren keresztül történő kibocsátásai a gyakorlatban szinte mindig az irányelv értelmében vett hulladéklerakási műveleteknek minősülnek. Elképzelhető azonban egyes esetekben, hogy érvek szólhatnak amellett, hogy a kezelési eljárás visszanyerési műveletnek minősüljön. Ez az eset állhat fenn például a háztartási szennyvíz későbbi, trágyaként való hasznosítása érdekében történő száraz komposztálásakor. Ezért vette fel a Bizottság a jelen keresetbe a 10. cikket.
            
         
               —
            
            
               nem ültette át az irányelv 11. cikkének a rendelkezéseit. Írország nem állítja sem a 11. cikk (3) bekezdésének vonatkozásában, sem egyébként, hogy átültette az irányelv 11. cikkének a rendelkezéseit, de amennyiben ezt állítaná, a Bizottság arra hivatkozik, hogy azok a szabályok, amelyeket Írország a szennyvízülepítő aknákra és más egyedi kezelőrendszerekre vonatkozóan bevezetett, nem minősülnek az irányelv 11. cikke (1) és (2) bekezdése árültetésének. Az Írországban alkalmazandó szabályok különösen nem biztosítják az irányelv 4. cikkében előírt feltételek teljesítését. Ezenfelül a szennyvízülepítő aknákra és más egyedi kezelőrendszerekre vonatkozóan nincs nyilvántartási rendszer.
            
         
               —
            
            
               nem ültette át az irányelv 12. cikkének a rendelkezéseit. A 12. cikk a szennyvízülepítő aknák és más egyedi kezelőrendszerek vonatkozásában annyiban fontos, hogy a hatékony működéshez az ilyen rendszerekből rendszeresen el kell távolítani és le kell rakni az iszapot. Amennyiben az eltávolításban és a lerakodásban szakszolgálatok is részt vesznek, ez nem kerül szabályozásra az irányelvnek megfelelően az ír jogban és gyakorlatban.
            
         
               —
            
            
               nem ültette át az irányelv 13. cikkének a rendelkezéseit. A 13. cikk azért fontos, mert megfelelő karbantartás nélkül még a jól elhelyezett és üzembe helyezett szennyvízülepítő aknák és más egyedi kezelőrendszerek esetében is felléphet működési hiba, és ez okozhat környezeti károkat. Az ellenőrző rendszer ezért alapvető fontosságú. A Lough Leane tanulmány bizonyítja, hogy Írország az irányelv 13. cikke követelményei átültetésének az elmulasztásán felül a gyakorlatban sem teljesíti ezeket a követelményeket a szennyvízülepítő aknák és más egyedi kezelőrendszerek tekintetében.
            
         
               —
            
            
               nem ültette át az irányelv 14. cikkének rendelkezéseit. Az irányelv 14. cikke az olyan nyilvántartások miatt fontos, amelyek közreműködnek annak biztosításában, hogy a szennyvízülepítő aknák és más egyedi kezelőrendszerek ne váljanak túlterheltté és megfelelő karbantartásban részesüljenek. A Lough Leane tanulmány bizonyítja, hogy Írország az irányelv 14. cikke követelményei átültetésének az elmulasztásán felül a gyakorlatban sem teljesíti ezeket a követelményeket a szennyvízülepítő aknák és más egyedi kezelőrendszerek tekintetében.
            
         
      (1)  HL L 78., 32. o.; magyar nyelvű különkiadás 15. fejezet, 2. kötet, 3. o.
   
      (2)  HL L 194., 39. o.; magyar nyelvű különkiadás 15. fejezet, 1. kötet, 23. o.